"myPledari"

"myPledari" è in pledari per las duas linguas tudestg ed englais. "myPledari" na vegn betg stampà, ma mess a disposiziun gratuitamain sin l'internet. EI duai esser in agid per tschertgar pleds en duas direcziuns: rumantsch-englais ed englais-rumantsch. Er per persunas na-rumantschas che na disponan betg d'enconuschientschas dal tudestg e ch'èn savens confruntadas cun texts u singuls terms en ils idioms u en rumantsch grischun porscha il nov pledari in bun agid, essend ch'el dispona d'ina banca da datas en tut las sis variantas scrittas dal rumantsch.
Il corpus dal nov pledari sa serva da pliras funtaunas. In'emprima da quellas è il vocabulari dal curs da rumantsch, elavurà oriundamain per il rumantsch grischun da Gieri Menzli, ch'è pli tard vegnì adattà per tut ils idioms. Vitiers vegn agiuntà ina part dal vocabulari duvrà en il nov curs "En lingia directa". Sco terza funtauna cuntegna il vocabulari ina gronda part da la terminologia duvrada en il curs d'englais per il stgalim superiur da las scolas rumantschas.
L'emprima versiun publica dal pledari cuntegna var 4300 endataziuns en englais, rumantsch grischun ed ils tschintg idioms (insaquants terms or da la vita moderna datti be en englais e rumantsch grischun). Per ca. in quart da quests terms porscha "myPledari" er remartgas davart lur adiever. Questas remartgas sa chattan en dus champs: in en englais per persunas na-rumantschs ed in en rumantsch grischun per RumantschAs. Tar las remartgas en rumantsch vai p. ex. per indicaziuns concernent differenzas tranter l'englais britannic e l'englais american, verbs irregulars u l'adiever da "veglias" unitads da mesira na-metricas. Las remartgas en englais per persunas na-rumantschas s'occupan surtut da l'adiever dal rumantsch grischun, ma i dat er explicaziuns davart instituziuns tipicas dal Grischun u da la Svizra.
II diever da "myPledari" è fitg simpel. Ma per pudair trair a niz tut las pussaivladads da retschertga èsi d'avantatg da leger las cundiziuns per l'adiever en rumantsch u en englais. Partind da l'englais datti be in modus da retschertga e lez maina ad in resultat en rumantsch grischun ed en ils idioms, eventualmain cun remartgas en englais e/u rumantsch. Per far ina retschertga partind dal rumantsch san ins tscherner u il rumantsch grischun u in dals idioms. In'autra opziun, "Rumantsch total", è actualmain en planisaziun. Ella permetta da tschertgar atras l'entira banca da datas (l'emprim il rumantsch grischun e suenter tut ils idioms). Questa opziun vegn ad esser pli plauna e da pitschen interess per Rumantschs. Per persunas na-rumantschas che na san betg precis danunder ch'in pled vegn, pudess questa funcziun dentant esser nizzaivla.
La coordinaziun dal project vegn procurada da Mike Evans. Mike Evans è interpret/traductur professiunal da lingua materna englaisa e stat dapi l'entschatta da l'onn en il Grischun (suenter set onns d'experientscha professiunala a Bruxelles en la Belgia e 22 onns a Freiburg en Germania). L'idea da realisar in pledari digitalisà e naschida oriundamain d'in project pli vast da translatar e d'adattar il "Curs da rumantsch grischun" da Gieri Menzli en englais e d'al metter a disposiziun sin l'internet. Gia avant 20 onns (cura che computers persunals eran fitg chars e plauns) han Mike Evans e sia dunna Barbara cumenzà ad elavurar terminologia sin computer. En il decurs dals onns è s'accumulada ina vasta rimnada terminologica per lur diever professiunal. Cura che Mike Evans ha cumenzà ad emprender rumantsch (avant bainbaud 10 onns) èsi stà evident da sviluppar ina datoteca cun terms rumantschs. A quella ha el, en il decurs dals 3 - 4 onns passads, agiuntà las trais autras funtaunas gia menziunadas sco er blers terms singuls (surtut tenor actualitad). En media ha el lavurà in'ura per di vi da quest project (sco "passatemp"); q.v.d. ch'il pledari en sia furma iniziala represchenta il resultat da radund milli uras da lavur.
II responsabel per il project tar la Lia rumantscha è Werner Carigiet. Ina da sias funcziuns tar la Lia Rumantscha è da s'occupar da dumondas da scola. L'informatica en scola represchenta ina gronda schanza per pitschnas linguas sco il rumantsch. II rumantsch na stuess betg spetgar sin meds sviluppads per autras linguas ed als adattar, ma sviluppar ses agens meds tenor basegn. En ina furma futura pudess "myPledari" esser nizzaivel per emprender englais directamain dal rumantsch. Il nov pledari online en sia furma iniziala na po segir anc betg ademplir questa pretensiun. Ils responsabels vulan motivar magistras e magisters, scolaras e scolars d'examinar "myPledari" e d'annunziar lur giavischs per las versiuns futuras. La tasta "contact" stat a disposiziun per far quai.
"myPledari" vul er daventar in center per documents electronics che han da far cun il dus linguatgs. Dus da quels stattan gia a disposiziun: in guid per l'ortografia e per la pronunzia dal rumantsch grischun scrit en englais e la broschuretta en trais linguatgs ch'è vegnida distribuida surtut a las medias en connex cun il Campiunadi mundial 2003 en l'Engiadin'ota (er quest project era coordinà da Mike Evans).
Segiramain n'èn 4300 terms betg avunda per in pledari represchentativ. L'intent è da redublar quest volumen en il decurs da l'onn proxim entras in'amplificaziun cuntinuanta da la banca da datas. Adressa: www.mypledari.ch

[Pagina rumantscha]